Elmélkedés az Országos Könyvtári Napokról

Október havában már az Ősz csodás árnyalatai uralják életünk, a természet lassan nyugovóra tér, bár a nyár még hajnali fényként dereng az emlékezet horizontján, de a nappalok egyre rövidülnek, az idő pedig csípőssé válik. A nyár önfeledt, szertelen perceit felváltják a csendesebb, merengőbb pillanatok, melyek ideálisak ahhoz, hogy elménket az olvasás önfeledt, lélek-melengető ajándékával kényeztessük. A könyvtárak mindig izgatottan várják ezt az időszakot, hiszen ekkortájt megtelnek a tudás és a kultúra palotái, nem véletlen tehát, hogy erre a csodás, színpompás időszakra esik ezen intézmények legnagyobb ünnepe, az Országos Könyvtári napok!

A rétsági Városi Művelődési Központ és Könyvtár munkatársai is tavaszi virágként nyiladozó örömmel várták e jeles napokat. A 2020-as esztendő, bár nem egészen úgy alakult, ahogy azt az év kezdetén sokan elképzeltük, mégis, dacára a világot gyötrő eseményeknek, e pár napban minden intézményünkbe látogató, és intézményünkben dolgozó ember kicsit kiszakadhatott a mindennapok mocsarából, s önfeledten, közösen ünnepeltük az emberiség emlékezeteként élő, csodálatos „palotákat”: a könyvtárakat! Országunkban több mint 3700 nyilvános könyvtár működik, mely intézmények e napok folyamán szinte egyazon szívként dobbannak, s éltetik az emberi tudást és kultúrát!

Az előadássorozatot Varga Nándorné nyitotta meg szívhez szóló szavaival, amelyekkel az olvasás és a kultúra fontosságát méltatta.

Programjaink közül elsőként, október 06-án, Kedden, Szabó Klára előadása volt megtekinthető. A már mindenki által ismert és elismert ismeretterjesztő sorozat, a hazánkban tevékenykedő, fontos dolgokat létrehozó, ám kevésbé ismert hölgyek élettörténetét, munkásságát tárja fel, maradandó élményekkel gazdagítva azokat, akik meghallgatják. A „Magyar nagyasszonyok a történelem tükrében” előadássorozat immár kultikusnak tekinthető a rétsági könyvtár életében, ezért is volt megtisztelő, hogy Szabó Klára örömmel bólintott rá arra, hogy bevonjuk ismeretterjesztő sorozatát az Országos Könyvtári Napok programjaiba.

Ez alkalommal, Hugonnai Vilmáról, az első magyar orvosnőről hallhattunk rendkívül érdekfeszítő történeteket, és ismerhettük meg általuk a nők társadalmi helyzetét a 19. és 20. század fordulóján. Szabó Klára szinte visszahívta az életbe a hajdani korok szereplőit, előadása hús-vér emberként tárta elénk a fáradhatatlan orvosnő történetét, melyet Pekáryné Mindszenti Csilla és Szájbely Zsolt előadása is tovább színesített, hiszen kettejük által bepillantást nyerhettünk, egykori levelezéseken keresztül, Hugonnai Vilma küzdelmeibe.

Azonban nem csupán a neves orvosnőről alkothattunk érdekfeszítő képet, hanem személyén keresztül jobban megismerkedhettünk a kor eseményeivel is, legyen szó bár a szabadságharcról vagy a kiegyezésről. Az előadás végeztével, mindenki tudástól felfrissült lélekkel távozott, bízva abban, hogy Szabó Klára előadássorozata a későbbiekben is folytatódni fog.

Október 08-án, Csütörtökön tovább folytatódott a kulturális rendezvény, melynek soron következő előadója, a sokunk által ismert és elismert geológus, Szenthe István volt. Az előadás az „Ismerjük meg környezetünk érdekességeit” címet viselte, s végig hűen tükrözte is azt. Szenthe István személye mindig is garancia volt az érdekfeszítő előadások létrejöttére, nem történt hát ez másképp most sem.

A képekkel gazdagon illusztrált előadás kalandos túrára invitálta a jelenlévőket, akik megismerhették a Bánkon zajló fontos geológiai munkálatokat, szinte a kezdetektől. Elmondta, hogy a kutatás lassan bár, de biztosan halad, köszönhetően a remek, elhivatott csapatnak, akik nem csupán a föld mélységeibe szállnak alá, hős Dante-ként, de ez által, a történelem különböző pillanataiba is betekintést nyerhetnek. Elmesélte milyen egyéb munkálatok zajlanak a kutatás biztosítása érdekében, majd hosszasan beszélt a barlang élővilágáról, a mélységben megbúvó denevérekről is. Előadását még érdekesebbé tették a vetített képek a barlangról, s annak elrejtett zugairól, az ott élő denevér populációról. Továbbá elmondta azt is, hogy hála a fáradhatatlan és elhivatott csapatnak, valamint a példátlan társadalmi összefogásnak, mely nem csupán anyagi módon, de a szükséges eszközök beszerzésével is segíti munkájukat, lassan elérik céljukat: minden valószínűség szerint már nagyon közel járhatnak egy feltételezett földalatti csarnokhoz, amely bőséges termálvíz forrásként és kiváló turisztikai látványosságként is szolgálhat majd a jövőben. Munkájukhoz, ez úton is sok sikert kívánunk!

Az Országos Könyvtári Napok zárásaként egy rendkívül különleges élményben lehetett része a közönségnek, amelyet Eisenmann Tündének köszönhettünk.

A „Hangfürdő, tibeti hangtál terápia” cím alatt megrendezett, már-már spirituális érzéseket ébresztő terápia, szinte kiszakította a jelenlévőket a valóságból, így közösen egy csodálatos belső útra indulhattunk a békesség szigetére.

A szokásostól eltérően, itt nem székeken foglalt helyet a közönség, hanem földre terített matracokon, takarókon heverve várták a különleges élményeket. Lényegében egy már-már misztikus légkört teremtő hangverseny részesei lehettünk: a nyugalom hangjai ugyanis ezúttal rendkívüli aprólékossággal megmunkált hangtálakból érkeztek, melyek úgy sorakoztak egymás mellett, mint a békesség mesés hangjaira „szomjazó” vendégsereg. Az est végeztével, úgy hiszem, valamennyi jelenlévő – vendég és előadó egyaránt – lélekben felfrissülve távozott, és igyekezett életébe beiktatni a hangtálak által elhozott, földöntúli nyugalmat.

A 2020-as esztendő, bár sok problémát hozott magával, mégis, úgy hiszem, az Országos Könyvtári Napok hidat ékeltek a gondok völgy-katlanai közé, és segítettek, ha csak pár napra is, elfeledni a mindennapok ránk nehezedő árnyékait.

Szájbely Zsolt